
1. Cyflwyniad 
Does dim dadlau fod canmoliaeth gan athrawon yn cynnig cefnogaeth ac anogaeth i ddysgwyr, sy’n chwarae rôl bwysig mewn gwella eu perfformiad academaidd. Mae gwahanol fathau o ganmoliaeth megis canmol ymdrech, canmol cynnydd, canmol atebion cywir, a mwy. Yn sicr, mae dealltwriaeth gan athrawon fod canmoliaeth yn hyrwyddo brwdfrydedd y dysgwyr tuag at ddysgu, creu amgylchedd cadarnhaol wrth greu cysylltiad dyfnach rhwng yr athro a’r dysgwr, a hefyd yn adeiladu hunanhyder. Pwrpas yr ymchwiliad yma yw darganfod effaith canmoliaeth ar ymgysylltiad dysgwyr dosbarth blwyddyn 7 mewn gwersi Dyniaethau. Heb os, mae canmoliaeth yn dechneg sy’n cael ei ddefnyddio’n gyson yn yr ystafell dosbarth er mwyn gwella ymddygiad ac agwedd dysgwyr tuag at ddysgu. Ond, pa mor effeithiol yw’r dechneg yma a beth yw teimladau dysgwyr am ganmoliaeth? Y rheswm dros yr ymchwiliad yma yw rhoi goleuni ar sut mae canmoliaeth athrawon yn dylanwadu ar y profiad dysgu a llwyddiant academaidd dysgwyr, er mwyn gwella fy nulliau addysgu yn y dyfodol. 
Un o fy nhargedau o fy mhrofiad dysgu gyntaf oedd canmol dysgwyr yn fwy; canmol ymdrech ac atebion cywir. Heb os, bydd yr aseiniad yma’n cyfle gwych i ymchwilio mewn i effaith canmoliaeth trwy ddarllen llenyddiaeth academaidd, casglu data cynradd, ac i ymarfer defnyddio canmoliaeth yn yr ystafell ddosbarth. Bydd yr aseiniad yma’n helpu mi i gyrraedd un o fy nhargedau PDP. Ffocws yr ymchwil yma yw dosbarth blwyddyn 7 mewn Ysgol yn Ne Cymru. Mae’r Ysgol yn Ysgol Fawr sy’n cynnwys dysgwyr o 3-19 mlwydd oed. Yn ôl adroddiad ESTYN ddiweddaraf yr Ysgol, mae 8% o ddysgwyr yn gymwys i brydiau bwyd am ddim, sy’n llawer is na’r cyfartaledd cenedlaethol (ESTYN, 2017). Hefyd, mae gan 9% o ddysgwyr gydag anghenion dysgu ychwanegol (ESTYN, 2017) ac mae 1 dysgwr yn y dosbarth yma gyda dyslecsia. Mae’r dosbarth sy’n rhan o’r astudiaeth yn cynnwys 23 ddysgwr wed’u rhannu’n eithaf cyfartal rhwng bechgyn a merched. 
2. Adolygiad Llenyddiaeth 
2.1 Canmoliaeth fel ffordd o hysgogi (motivate)
Heb os, mae canmoliaeth yn cael ei ddefnyddio fel ffordd o ysgogi dysgwyr i weithio ac i gyrraedd eu potensial llawn (Brophy , 2004; Abbas & Khurshid, 2013; Kakinuma et al., 2022; Peng, 2022). Dywed Brophy (2004) fod cymhelliant dysgwyr i weithio, yn deillio o’u brofiadau goddefol, yn enwedig eu parodrwydd i gymryd rôl actif mewn dysgu. Un dull sy’n cael ei ddefnyddio i wella profiadau goddefol dysgwyr yw canmoliaeth. Cefnogwyd hyn gan hierarchaeth anghenion dynol Maslow (Mitchell & Moudgill, 1976). Dywed yr hierarchaeth yma fod angen cyrraedd anghenion penodol yn gyntaf cyn gallu llwyddo mewn unrhyw beth arall; hunan-hapusrwydd, hyder gyda hunan-gallu, a derbyniad gan rieni/athrawon (Mitchell & Moudgill, 1976). Yn sicr, canmoliaeth yw un dull effeithiol defnyddiwyd athrawon i sicrhau fod y dysgwyr yn cyrraedd anghenion hierarchaidd Maslow ac yn y pendraw, ennyn diddordeb tuag at y broses dysgu (Abbas & Khurshid, 2013). Cefnogwyd hyn gan ymchwil Burnett & Mandel (2020) wrth iddynt ddarganfod fod dysgwyr yn teimlo’n hunan-balchder ar ôl derbyn canmoliaeth. Datblygwyd hyn gan Ushioda (2008) gan ddweud fod canmoliaeth yn ysgogi’r dysgwyr i eisiau gweithio’n galetach yn y hir dymor er mwyn derbyn mwy o ganmoliaeth. Cytuna Titsworth (2000) gan bwysleisio fod y teimlad cadarnhaol mae’r dysgwyr yn cael wrth dderbyn canmoliaeth yn cynyddu ymgysylltiad y dysgwyr tuag at weithio oherwydd maent eisiau derbyn mwy o ganmoliaeth i barhau i deimlo’r teimladau cadarnhaol yma. 

2.2 Canmol ymdrech a lwyddiant 
Dengys y llenyddiaeth fod dau brif fath o ganmoliaeth; canmol ymdrech a chanmol gallu (Kakinuma et al., 2022). Yn dilyn ymchwiliad gan Burnett & Mandel (2020) yn Awstralia, roedd 91% o 747 o ddysgwyr eisiau canmoliaeth ar allu yn hytrach nag ymdrech. Er hyn, dywed fod y dysgwyr wedi ymateb yn well i ganmol ymdrech (Burnett & Mandel, 2020). Mae nifer o academwyr yn dadlau dros effeithiolrwydd y dulliau er mwyn gwella ymgysylltiad dysgwyr. Dengys ymchwil Richard (2012) fod ymgysylltiad dysgwyr tuag at waith yn well wrth i’r athro darparu canmoliaeth am allu, yn hytrach nag ymdrech. Cefnogwyd hyn gan nifer o academwyr eraill gan bwysleisio wrth i’r athro cydnabod dysgwr sy’n llwyddo o ran gallu, mae ffocws gwaith y dysgwr yn cynyddu (Austin & Soeda, 2008; Hall et al., 1968; Stillwell, Harris, & Hall, 1972), mae ymgysylltiad y dysgwr yn cynyddu (Armstrong et al., 1988; Hasazi & Hasazi, 1972; Singh, Winton, & Singh, 1985), ac mae ymddygiad y dysgwr yn gwella (Armstrong et al., 1988; Broden et al., 1970; Johnson et al., 1973; Shumate & Wills, 2010). 
Er hyn, dengys ymchwil Dweck (1999) fod dysgwyr sy wedi derbyn canmoliaeth am eu gallu yn dweud celwydd am eu perfformiad academaidd er mwyn derbyn canmoliaeth. Maent yn gwneud hyn er mwyn cael y teimlad cadarnhaol sy’n dod gyda derbyn canmoliaeth gan athro (Dweck, 1999). Yn yr un modd, sonnir Meilahn (2007) am theori endid Dweck. Gall canmoliaeth megis ‘rwyt ti’n alluog’ achosi meddylfryd sefydlog, ble mae’r dysgwr yn meddwl bod deallusrwydd yn rhywbeth sy du fewn i ni, ac ni allwn ni datblygu ein gallu (Dweck, 1999). Yn ôl y theori yma, bydd y dysgwyr yn teimlo’n alluog wrth iddynt gyflawni tasgau hawdd oherwydd mae’n sicrhau y bydden nhw’n llwyddo (Meilahn, 2007), ond ni fydden nhw’n cyrraedd eu potensial llawn gan herio’u hunain i gwblhau tasgau o lefel uwch oherwydd yr ofn o fethu. O ganlyniad, dywed Dweck (1999) a Glerum et al., (2020) ni ddylai dysgwyr derbyn canmoliaeth am allu oherwydd bydd y dysgwyr yn rhoi'r gorau iddi ar dasgau mwy heriol. Datblygwyd hyn gan Zarrinabad et al., (2023) gan ddweud fod dysgwyr sy’n derbyn canmoliaeth am allu yn credu mewn meddylfryd sefydlog a gall hyn cael effaith negyddol ar hunanhyder ac ymgysylltiad o fewn yr ystafell ddosbarth. 
Ar y llaw arall, dengys nifer o astudiaethau fod canmoliaeth o ran ymdrech wedi cael effaith gadarnhaol ar ymgysylltiad dysgwyr wrth iddynt fwynhau gwthio’u hunain i gwblhau tasgau anoddach (Kakinuma et al., 2022). Sonnir Meilahn (2007) wrth i ddysgwyr derbyn canmoliaeth am ymdrech, roedd eu dyfalbarhad a pharodrwydd i drio sialensiau newydd yn uwch i gymharu â dysgwyr oedd yn derbyn canmoliaeth am allu. Cefnogwyd hyn gan theori gynyddol Dweck; y meddylfryd gall deallusrwydd neu allu gwella gyda mwy o ymdrech (Dweck, 1999). Gall athrawon rhoi’r neges i’r dysgwyr fod methu’n iawn, ond beth sy’n bwysig yw bod y dysgwyr yn cymryd cyfrifoldeb ac yn trio eto (Dweck, 1999; Glerum et al., 2020). Cefnogwyd hyn gan Zarrinabad et al., (2023) wrth iddynt ddweud fod gan ddysgwyr sy’n derbyn canmoliaeth ar ymdrech, meddylfryd tyfiant (eisiau gwella trwy’r amser). O ganlyniad, bydd ymgysylltiad yn well oherwydd maent yn gwybod taw ymdrech sy’n sicrhau llwyddiant ac felly nid ydynt yn ofni methiant (Lam et al., 2008). 
2.3 Yr astudiaeth yma 
Dengys y llenyddiaeth fod llawer o farnau gwrthgyferbyniol am ba ddull ganmoliaeth yw’r gorau ar gyfer ymgysylltiad dysgwyr o fewn yr ystafell ddosbarth. Bydd yr ymchwiliad yma’n ceisio casglu barn dysgwyr blwyddyn 7 yng Nghymru am ganmoliaeth gan ddadansoddi effaith canmoliaeth ar eu hymgysylltiad o fewn yr ystafell ddosbarth. Bydd yr ymchwiliad yma’n mynd i’r afael ag ymchwil Dweck (1999), ac yn ymchwilio’n ddyfnach mewn i’w theori am effeithiolrwydd canmoliaeth. Bydd y data a gasglwyd yn yr astudiaeth yma’n dod i benderfyniad o ba ddull yw’r un mwyaf effeithiol ar ymgysylltiad dysgwyr. 
3. Pwysigrwydd astudiaethau achos 
Nid yw astudiaethau achos yn rhywbeth anghyfarwydd i ymchwiliadau academaidd. Daeth y defnydd o astudiaethau achos yn gyntaf o fewn y sector busnes ar ddechrau’r ugeinfed ganrif yn America (Larrinaga, 2017). Datblygodd y defnydd o astudiaethau achos ers hynny. Yn sicr, mae’n dechneg boblogaidd iawn o fewn ymchwil ansoddol erbyn heddiw, gan gynnwys meysydd megis addysg, seicoleg, cymdeithaseg, meddygaeth a.y.y.b (Thomas, 2011; Hancock et al., 2021). Rhoddir astudiaethau achos dealltwriaeth ddyfnach o ffenomenon penodol i’r ymchwilydd, ond o fewn cyd-destun bywyd go iawn (Hancock et al., 2021). Mae astudiaeth achos wedi’i greu ar gyfer cwestiwn ymchwil penodol (Hyett et al., 2014), ac felly mae’r achos yn newid o astudiaeth i astudiaeth. Defnyddir yr ymchwilydd astudiaeth achos er mwyn dadansoddi a thynnu allan manylion cymhleth efallai na fydd dulliau eraill yn dadansoddi (Hancock et al., 2021). Heb os, mae astudiaethau achos yn ddull poblogaidd oherwydd yr amrywiaeth o dechnegau casglu data sy’n dod gyda fe; cyfweliadau, arsylwadau, holiaduron, dogfennau, arteffactau, a mwy (Hancock et al., 2021). 
Nid yw’n glir yn y llenyddiaeth beth yw wir ddiffiniad astudiaethau achos, wrth i nifer o academwyr cyflwyno esboniadau gwahanol. Enghraifft o hyn yw bod Cohen, Manion & Morrison (2007) yn diffinio astudiaeth achos fel dull o ymchwil addysgeg; rhywbeth sy’n rhoi digwyddiad go iawn i’r ymchwilydd am ffocws yr astudiaeth. Diffinia Cote (2023) astudiaeth achos fel dull sy’n sicrhau bod yr ymchwilydd yn edrych ar yr astudiaeth o bersbectif pobl wahanol. Ond, rhanna Thomas (2019) astudiaeth achos mewn i ddwy; pwnc a’r gwrthrych. Esbonia Thomas (2019) taw’r ‘pwnc’ yw’r achos mae’r astudiaeth yn mynd â’r afael gyda, tra bod y ‘gwrthrych’ yw’r damcaniaeth mae’r ymchwilydd yn ceisio esbonio. Gwelir esboniad Thomas (2019) yn glir yn yr astudiaeth yma wrth i’r ‘pwnc’ sefyll am ddysgwyr blwyddyn 7, a’r gwrthrych yw effaith canmoliaeth ar ei hymgysylltiad o fewn gwersi Dyniaethau. 
Un fantais i ddefnyddio’r dull astudiaeth achos yw ei fod yn fethodoleg sy wedi’i selio ar ymholiad empirig (Yin, 1989 a 2014; Eisenhardt, 1989) ac yn rhoi digwyddiadau go iawn o amrywiaeth o ffynonellau (Larrinaga, 2017). Mae hyn yn sicrhau dilysrwydd wrth i’r profiadau dod o ddigwyddiadau bywyd go iawn (Mcleod, 2023). Mantais arall yw ei bod yn adnabod newidynnau newydd i’r rhagdybiaeth ble efallai na fydd dulliau eraill yn adnabod y rhain (Bennett, 2004). 
I’r gwrthwyneb, dywed Bennett (2004) bod astudiaethau achos yn rhwystro dod at gasgliadau cryf sy’n berthnasol i du hwnt i’r sampl ymchwil. Yn ychwanegol, mae manylder y fath yma o fethodoleg wedi dangos anghytuno o fewn llenyddiaeth, wrth i nifer dweud ei fod yn anaddas ar gyfer cyffredinoli (Stake, 1978; Flyvbjerg, 2006; Yin, 2009). Er hyn, dengys y llenyddiaeth  fod nifer o ddulliau gwahanol i geisio lleihau cyfyngiadau astudiaethau achos, er mwyn gwella ei ddilysrwydd (Crowe et al., 2011). Cyflwyna Crowe et al., (2011) dull ble mae cyfranogwyr yn gwirio yn gyson canfyddiadau a dehongliadau’r ymchwilydd, er mwyn sicrhau eu bod yn cynrychioli geiriau’r cyfranogwyr yn gywir. Ychwanega Crowe et al., (2011) eu bod yn bwysig i’r ymchwilydd aros yn agored trwy’r ymchwiliad gan esbonio rôl y cyfranogwyr, pwrpas yr ymchwiliad, dewisiadau ymchwil penodol a mwy. Bydd awgrymiadau Crowe et al., (2011) yn cael eu gwneud yn yr ymchwiliad yma er mwyn sicrhau astudiaeth achos dilys. 

4. Moeseg
Cyn dechrau’r ymchwiliad, roedd nifer o ystyriaethau moesegol a oedd yn berthnasol i’r astudiaeth yma. Yr ystyriaeth foesegol gyntaf oedd llenwi ffurflen foeseg a ddarparir gan y Brifysgol, ac aros nes ei fod wedi cael ei gymeradwyo gan y panel foeseg (gwelir atodiad 1). Ar ôl i’r ffurflen gael ei gymeradwyo, roedd rhaid cael caniatâd gwybodus o’r cyfranogwyr a’u rhieni, wrth ddilyn canllawiau’r British Educational Research Association (BERA, 2018). O fewn y canllawiau yma, dywed y dylai pob ymgeisydd derbyn y wybodaeth lawn am yr astudiaeth cyn rhoi unrhyw ganiatâd. O ganlyniad, cafodd ffurflen cydsynio ei greu. Oherwydd roedd y cyfranogwyr o dan 18 mlwydd oed, roedd rhaid cael caniatâd gan y rhieni/gwarchodwyr yn ogystal â chaniatâd y dysgwyr. Eto, gan ddilyn canllawiau BERA (2018), derbyniodd y rhieni/gwarchodwyr ffurflen cydsynio ar classcharts, a oedd yn cynnwys yr holl wybodaeth am bwrpas yr ymchwiliad, sut bydd y data’n cael ei ddefnyddio, hawliau’r cyfranogwyr a.y.y.b (gwelir atodiad 2). Rhoddwyd y lythyr ar ‘classcharts’ gyda’r opsiwn o roi cydsyniad gan wasgu botwm ar ôl ddarllen y llythyr. Ymatebodd pob rhiant/gwarchodwr i’r llythyr gan roi caniatâd. 
Ar ôl derbyn caniatâd o rieni/gwarchodwyr, roedd rhaid derbyn caniatâd o’r dysgwyr hefyd. Mae’n bwysig i’r dysgwyr cael y cyfle i ddweud beth maen nhw’n meddwl am rywbeth y bydden nhw’n cymryd rhan mewn (United Nations, 1989). Ar ddechrau’r cyfnod o gasglu data, rhoddon nhw ganiatâd ar ôl gael sgwrs yn esbonio pwrpas yr ymchwiliad a’u hawliau. Dysgon nhw eu hawliau i dynnu allan ar unrhyw adeg, y bydd eu hatebion yn hollol anhysbys, a bod cymorth ar gael os nad ydynt yn teimlo’n gyfforddus ar unrhyw adeg. Derbyniodd pawb ffurflen gwybodaeth mewn geiriau a oedd yn hawdd i blant i ddeall (gwelir atodiad 3). Os oedden nhw’n hapus i gymryd rhan, llofnodon nhw’r ffurflen. Rhoddodd pob dysgwr caniatâd. Er bydd y dysgwyr yn anhysbys yn yr aseiniad, mae’n bwysig i nodi nad oedd anhysbysrwydd llawn yn nod cyfiawnadwy oherwydd fy sefyllfaoldeb. Gan fy mod yn athrawes sy’n fyfyrwraig, roeddwn i’n ymwybodol o bwy oedd y cyfranogwyr oherwydd rydw i wedi bod yn eu dysgu nhw am y misoedd diwethaf. Dywed Shepherd et al., (2022) ei fod yn angenrheidiol i’r ymchwilydd gwybod ei safle cyn dechrau unrhyw ymchwiliad. Er fy sefyllfaoldeb, roeddwn i wedi atgoffa’r dysgwyr y bydd eu hatebion yn anhysbys yn y traethawd, er mwyn rhoi canlyniadau dilys a gonest (Holmes, 2020). 
5. Dulliau ymchwil
Defnyddiwyd dulliau casglu data ansoddol ar gyfer yr ymchwiliad yma; holiaduron a chyfweliadau grŵp ffocws, gan fod y dulliau yma’n gallu gwella cywirdeb a dilysrwydd yr ymchwiliad (Sadan, 2017). Esbonia Taherdoost (2022) fod cyfweliadau’n ffordd wych i gasglu gwybodaeth ddwfn am brofiadau’r cyfranogwyr gan ei ddehongli. Yn debyg, dywed Iwaniec (2019) fod holiaduron yn ffordd effeithiol a phoblogaidd o gasglu gwybodaeth/data oherwydd mae’n amlbwrpas yn ôl y math o ddata maen nhw’n gallu casglu. Er hyn, mae cynllunio a chreu holiaduron yn broses hir sy’n cymryd llawer o feddwl er mwyn sicrhau bod yr ymchwilydd yn gofyn y cwestiynau cywir yn y ffordd gywir (Iwaniec, 2019).
5.1 Holiaduron
Nodwyd Watson et al., (2008) pa mor ddefnyddiol yw holiaduron er mwyn casglu data ar brofiadau a theimladau unigolion. Cefnogwyd hyn gan Saw & Ng (2001) wrth iddynt ddweud taw holiaduron yw un o’r dulliau mwyaf poblogaidd ar gyfer casglu data. O ganlyniad, un dull o gasglu data ar gyfer yr ymchwiliad yma oedd holiaduron i un dosbarth blwyddyn 7. Cytuna Patten (2017) gan ddweud fod holiaduron yn ddull effeithiol i gasglu data wrth i nifer o bobl allu cwblhau’r holiaduron mewn ffordd anhysbys. Mae’r ffaith eu bod yn anhysbys, ac yn gallu cael ei gwblhau yn absenoldeb yr ymchwilydd, yn sicrhau bod atebion gonest yn cael eu rhoi gan y cyfranogwyr (Patten, 2017; Seale, 2012). O ganlyniad i hyn, es i allan o’r ystafell tra roedd y cyfranogwyr yn cwblhau’r holiadur, a chasglodd yr athrawes dosbarth yr holiaduron mewn ar y diwedd. Yn sicr, dyma oedd y ffordd gorau i geisio cael atebion mwyaf gonest o’r cyfranogwyr. 
Er y manteision, dywed nifer fod holiaduron dim ond yn rhoi edrychiad cul i’r ymchwilydd am y topig, gan nad oes modd mynd mewn i ddyfnder wrth greu a chwblhau holiaduron (Patten, 2017). Anfantais arall i’r dull yma yw nad oes modd esbonio’r cwestiwn i unigolyn ymhellach os nad ydynt yn ei ddeall (Marshal, 2005). O ganlyniad, gall hyn arwain at atebion anghywir. Un peth a fydd wedi gwneud yr holiaduron yn fwy llwyddiannus yw cynnal asesiad peilot er mwyn gweld os oedd angen newid unrhyw gwestiynau oherwydd camddealltwriaeth a.y.y.b. (Youngman, 1978; Jack & Clarke, 1998). Yn anffodus, nid oedd digon o amser i allu cwblhau asesiad peilot, ond yn sicr dyma rywbeth i wneud tro nesaf. 
Yn yr holiadur ar gyfer yr ymchwiliad yma, roedd cymysgedd o gwestiynau agored a chaeedig gyda geirfa oedd yn addas ar gyfer dysgwyr blwyddyn 7. Dywed Marshal (2005) dylai’r cwestiynau sy’n rhan o holiadur fod yn fyr, wedi’u strwythuro, gyda ffocws, a ni ddylen nhw brofi gwybodaeth y cyfranogwr o gwbl. Llenwodd 24 o ddysgwyr blwyddyn 7 holiadur a oedd yn cynnwys 15 cwestiwn; 10 caeedig a 5 agored (gwelir atodiad 4). Er bod rhai yn dadlau fod cwestiynau caeedig yn arwain atebion (Lee, 2006), mae eraill yn dadlau eu bod nhw’n effeithiol gyda chyfranogwyr ifanc megis plant, oherwydd maent yn cymryd llai o amser ac yn haws i ddeall (Bell, 2007). Rhoddodd y 5 cwestiwn agored cyfle i’r dysgwyr i fynegi eu barn am ganmoliaeth (Lee, 2006). Gofynnodd y cwestiwn olaf os oedd unrhyw beth hoffan nhw ychwanegu ac felly’n rhoi rhyddid i’r dysgwyr i allu dweud beth bynnag yr oedden nhw eisiau. 
5.2 Cyflweliad grŵp ffocws 
Yr ail ddull o gasglu data ar gyfer yr ymchwiliad yma oedd cyfweliad gyda 5 o ddysgwyr blwyddyn 7. Dewiswyd y dysgwyr gan ddefnyddio’r botwm ‘hap’ ar classcharts er mwyn osgoi tuedd. Defnyddiwyd y botwm ‘hap’ ar classcharts i ddewis y cyfranogwyr i osgoi unrhyw ragfarn isymwybod oherwydd fy sefyllfaoleb. Rydw i’n nabod y dysgwyr gan fy mod yn eu dysgu ac felly’n gwybod y dysgwyr a fydd yn rhoi’r atebion gorau. I osgoi’r rhagfarn, defnyddiais dechnoleg i ddewis y cyfranogwyr ar hap. Pwysleisia Walshman (2006) fod cyfweliadau’n dull allweddol i ddysgu gwybodaeth o gyfranogwyr, mewn bywyd go iawn. 
Defnyddiwyd cyfweliad lled-strwythuredig er mwyn sicrhau fod y cwestiynau a gofynnwyd yn gywir ar gyfer pwrpas yr ymchwiliad, ac yn mynd i roi data gall ateb y cwestiwn ymchwil (Mathers, Fox & Hunn, 1998) (gwelir atodiad 5). Disgrifia Taherdoost (2022) cyfweliadau fel cwestiynau ansoddol gyda’r nod o ddarganfod disgrifiadau’r cyfranogwyr ar dopig spesifig. Er y cwestiynau lled-strwythuredig, roedd y cwestiynau’n benagored gyda’r bwriad o gasglu gymaint o ddata ag oedd yn bosib. Pwysleisia Kakilla (2021) effeithiolrwydd cwestiynau lled-strwythuredig er mwyn casglu data, wrth iddynt roi rhyddid i’r cyfranogwyr i ddweud eu barn, ond yn sicrhau bod eu barn yn berthnasol i’r cwestiwn ymchwil (Adams, 2010). Roedd y dull lled-strwythuredig hefyd yn effeithiol oherwydd oedran y cyfranogwyr (Kortesluoma et al., 2002). Os oedd unrhyw ddryswch gyda’r cwestiynau, roedd cyfle i roi ail-hesbonied mewn geiriau arall. Mae’n rhoi’r cyfle i gasglu data a bwriedir casglu, ond hefyd casglu cysyniadau newydd (Taherdoost, 2022). Er hyn, dywed eraill fod cyfweliadau lled-strwythuredig yn aneffeithiol oherwydd mae’n gwneud e’n anoddach i gymharu atebion y cyfranogwyr (Winwood, 2019) wrth roi rhyddid i gael trafodaeth am atebion penodol. I ddod dros hwn, cafodd rhestr o gwestiynau ei gynllunio cyn llaw er mwyn rhoi cyfeiriad i’r cyfweliad, ac i sicrhau fod atebion y cyfranogwyr yn gallu cael eu cymharu’n haws ac yn mynd i ateb y cwestiwn ymchwil. 
6. Dulliau cyflwyno a dadansoddi data 
Defnyddiwyd dadansoddiad thematig (DTh) er mwyn dadansoddi’r data ansoddol a chasglwyd gan yr holiaduron a’r cyfweliadau grŵp ffocws. Dth yw dull dadansoddi ble caiff atebion tebyg eu grwpio mewn i themâu, er mwyn eu dadansoddi’n well (Braun & Clarke, 2006; Jason & Glenwick, 2016). Dywed Braun & Clarke (2006) a Castleberry & Nolen (2018), fod dadansoddi thematig yn ddull hyblyg a hygyrch o arddangos data a chasglwyd gan holiaduron a chyfweliadau. Y rheswm am hyn yw oherwydd nad oes angen unrhyw wybodaeth ddamcaniaethol cyn casglu’r data, dim ond y data a gasglwyd gan y dulliau ansoddol. Y rheswm tu ôl yr astudiaeth yma, oedd darganfod mwy o wybodaeth am glod. O ganlyniad, nid oedd unrhyw wybodaeth ddamcaniaethol am y pwnc cyn dechrau’r aseiniad yma. Dengys y llenyddiaeth felly, taw dadansoddiad thematig yw’r opsiwn gorau ar gyfer yr ymchwiliad yma. 
Er hyn, mae anfanteision wedi’i hamlinellu yn y llenyddiaeth am y dull yma. Er enghraifft, dywed Walsham (2006) ei fod yn cymryd gormod o amser gan fod angen trawsgrifio’r cyfweliadau er mwyn allu gwneud dadansoddiad thematig. Cytuna Vaismoradi et al. (2013) gan ddweud gall DTh fod yn rhy ddisgrifiadol ac nid yw wir yn cynnwys digon o ddata, gan arwain at ymchwiliad sy’n llai dilys. Anfantais arall yw bod e’n hawdd peidio rhoi edrychiad cyffredinol o’r cyfweliadau, ond dim ond cyflwyno detholiadau penodol o’r cyfweliadau (Jason & Glenwick, 2016). I ddod dros hyn, bydd angen sicrhau fod digon o amser yn cael ei benodi i wneud y trawsgrifio’n gywir ac yn drylwyr, fel bod pob darn o ddata’n cael ei ddefnyddio er mwyn gwneud yr ymchwiliad yn ddilys a rhoi edrychiad llawn o’r cyfweliad ar y diwedd. 
Fel rhan o DTh, gall dyfyniadau uniongyrchol o’r cyfweliadau cael ei arddangos, a hefyd gall data o’r holiaduron cael ei gyflwyno mewn ffordd weledol e.e. graffiau neu dablau (Jason & Glenwick, 2016). Er mwyn creu’r graffiau yma, cafodd Microsoft Excel ei ddefnyddio gan fod yn hawdd cael mynediad at, ac yn rhywbeth cyfarwydd. Defnyddiwyd tablau i gymharu data a graffiau i ddenu sylw’r darllenydd yn well (Bavdekar, 2015). 
Gwelir y themâu canlynol yn yr ymchwiliad yma:
· Canmol ymdrech neu gallu 
· Teimladau am ganmoliaeth

7. Canlyniadau a dadansoddiad
Bydd y canlyniadau yn yr adran yma’n dilyn y dadansoddiad thematig, ac felly’n cael eu grwpio yn ôl  y ddwy thema. Gwelir atodiad 6 am weddill y canlyniadau. 






7.1 Canmol ymdrech neu gallu 


Ffigur 1: Dyma’r math penodol o ganmoliaeth mae dysgwyr blwyddyn 7 yn hoffi derbyn.


Ffigur 2: Dyma’r math o ganmoliaeth sy well gan ddysgwyr blwyddyn 7 i dderbyn ar lafar o fewn yr ystafell ddosbarth.  
Dengys y data canlyniadau cyferbyniol am y fath o ganmoliaeth sy well gan ddysgwyr blwyddyn 7 derbyn; canmoliaeth o ran gallu neu ymdrech. Dengys ffigur 1 taw’r dewis gyda’r amlder uchaf yw "Canmoliaeth ar atebion cywir" a "Canmoliaeth ar farciau uchel", y ddau gyda sgôr o 12. Does dim dadlau felly, dengys ffigur 1 bod y mwyafrif o ddysgwyr o’r dosbarth yma’n hoffi derbyn canmoliaeth ar atebion cywir a gallu. Mae gan "Canmoliaeth ar ymdrech" sgôr ychydig yn is o 9, ond dal yn uchel. Yn ddiddorol, nid oes ffafriaeth ar gyfer "Geiriau sy'n annog chi i ddyfalbarhau", fel y nodwyd gan y sgôr o 0. Ar y cyfan, mae'n ymddangos o’r cwestiwn yma fod plant yn yr astudiaeth hon yn gwerthfawrogi canmoliaeth am atebion cywir a marciau uchel sef canmol gallu. 
Gwerthfawrogir ymdrech hefyd ond i raddau ychydig yn llai. Cefnogwyd hyn gan eiriau gyfranogwr 1 yn y cyfweliad gan ddweud ‘rydw i’n teimlo relief pan mae’r athro yn canmol fy gallu oherwydd wedyn dwi’n gwybod fy mod i’n gwneud e’n gywir’. Yn debyg, dywed cyfranogwr 3 ‘mewn gwers Mathemateg, roedd yr athrawes wedi rhoi pwynt clod i fi am gael cwestiwn anodd yn gywir a naeth e gwneud i fi teimlo’n hapus oherwydd rydw i’n gwybod bod fi’n smart wedyn’. Yn sicr, mae’r atebion yma’n cefnogi theori Dweck (1999), fod canmol gallu yn arwain at feddylfryd sefydlog ble mae’r dysgwyr angen gwybod eu bod nhw’n gwneud y gwaith yn gywir oherwydd yr ofn o fethu. 
Er hyn, gwelir y gwrthwyneb yn ffigur 2 wrth i’r mwyafrif (9) dewis i dderbyn canmoliaeth o ran ymdrech, gyda dim ond 4 yn dewis i dderbyn canmoliaeth o ran gallu. Mae’n bwysig nodi hefyd, dewisodd 5 ‘niwtral’, sef bod dim blaenoriaeth ganddyn nhw o un neu’r llall. Yn sicr mae hyn yn ddiddorol oherwydd wrth roi opsiynau ffigur 1 mewn i ddau gategori a newid y geiriau, mae’r mwyafrif nawr wedi dweud bod gwell ganddyn nhw dderbyn canmoliaeth am ymdrech. Mae’r canlyniadau cyferbyniol yma yn debyg i ymchwiliad Burnett & Mandel (2020), wrth iddynt ddarganfod fod mwy o ddysgwyr eisiau derbyn canmoliaeth am allu, ond wedi ymateb yn well i ganmoliaeth am ymdrech.
[bookmark: _Hlk164513165]Gwelir hyn hefyd yn y cyfweliad wrth i gyfranogwr 2 dweud ‘dwi ddim yn credu athrawon pan maen nhw’n dweud fy mod i’n gwneud yn dda ac felly mae gwell gen i fod nhw’n dweud fi’n ymdrechu ac yn gweithio’n galed, mae’n motivato fi i weithio’n fwy wedyn’. Yn debyg, dywed cyfranogwr 4 bod derbyn canmoliaeth am ei hymdrech yn ‘gwneud i fi gweithio’n galetach oherwydd dwi’n teimlo’n proud o fy hun’. Dywed cyfranogwr 5, pan maen nhw’n derbyn canmoliaeth o ran ymdrech maent yn ‘teimlo’n inspired i wneud mwy o waith i gael mwy o glod’. Gwelir rhywbeth tebyg yn waith Ushioda (2008) wrth iddo ddarganfod fod dysgwyr sy’n derbyn clod yn gweithio’n galetach i dderbyn mwy o glod gan yr athro. Profwyd y data theori Brophy (2004) gan ddweud fod canmol ymdrech yn ysgogi dysgwyr i weithio’n galetach. Hefyd, cefnogwyd hyn theori Dweck (1999), bod canmol ymdrech yn creu meddylfryd tyfiant ble mae’r dysgwyr sy’n derbyn canmoliaeth am ymdrech eisiau gweithio’n galetach.











7.2 Teimladau am dderbyn canmoliaeth 



Ffigur 3: Dengys y siart cylch sut mae dysgwyr yn teimlo pan maent yn derbyn canmoliaeth o flaen y dosbarth. 


Tabl 1: Sut wyt ti'n teimlo wrth i’ch athro canmol eich gallu yn yr ystafell ddosbarth?
	Atebion
	Nifer

	Hyderus yn fy ngallu 
	9

	Balch o fy nhalentau naturiol 
	7

	Dim effaith 
	3

	Anghyfforddus 
	1



	Tabl 2: Sut wyt ti'n teimlo wrth i'ch athro canmol eich ymdrech yn yr ystafell ddosbarth?



	Ateb
	Nifer

	Eisiau gweithio'n galetach 
	4

	Balch o fy ngwaith caled 
	10

	Anghyfforddus
	2

	Dim effaith 
	5



Mae'r data o ffigur 3 yn awgrymu yn gyffredinol, bod plant yn yr astudiaeth hon yn fwy tebygol o deimlo'n hapus (7 o ddysgwyr)  a brwdfrydig (5 dysgwr) wrth dderbyn canmoliaeth yn yr ystafell ddosbarth. Fodd bynnag, mae yna arwydd hefyd y gallai rhai plant deimlo embaras (3), er i raddau llai o'i gymharu â'r emosiynau eraill a restrir. Dywed cyfranogwr 4 bod ganddyn nhw ddyslecsia, ac felly ddim yn hoffi tynnu sylw at ei hunain gan roi atebion oherwydd dydyn nhw ddim yn hoffi derbyn unrhyw fath o ganmoliaeth o flaen bawb ‘mae gen i ddyslecsia felly dydw i ddim eisiau tynnu attention i fy hun, felly rydw i’n hoffi fe’n well pan mae’r athro yn rhoi pwynt clod i fi ar classcharts yn lle dweud pethau o flaen pawb’. Gwelir hyn yn waith Gooch et al., (2016) wrth iddynt ddweud taw’r ffordd gorau i roi clod i ddysgwyr gyda dyslecsia yw trwy gemau megis rhoi pwyntiau clod ar classcharts a ddim tynnu sylw o flaen pawb. Dengys hyn fod pob dysgwr yn wahanol, ac yn hoffi derbyn clod mewn ffordd wahanol. Gall hyn esbonio’r gwahaniaeth mewn data ffigurau 1 a 2. Yn ffigur 1, mae amrywiaeth o ddewisiadau, ond gyda ffigur 2, dim ond 2 dewis sydd ac felly gall hyn wedi effeithio atebion y dysgwyr. 
Dengys tabl 1 a 2 teimladau dysgwyr wrth iddynt dderbyn canmoliaeth ar ymdrech a gallu. Yn dabl 2, y sgôr uchaf (10) yw "Balch o fy ngwaith caled", sy'n dangos bod disgyblion yn gyffredinol yn teimlo'n falch wrth iddynt gael ei ganmol ar ymdrech. Yn dabl 1, y sgôr uchaf (9) yw "Hyderus yn fy ngallu", sy'n awgrymu bod disgyblion yn teimlo'n hyderus pan maent yn cael eu canmol am eu gallu. Eto, pwysleisia hyn theori Dweck (1999) am feddylfryd sefydlog a thyfiant. Profwyd atebion y dysgwyr bod ganddyn nhw feddylfryd sefydlog wrth dderbyn canmoliaeth am eu gallu. Hefyd, dywed 2 dysgwr bod canmoliaeth o ran ymdrech yn gwneud iddyn nhw deimlo’n anghyfforddus wrth gymharu gyda’r 1 dysgwr a ddywedodd bod canmol gallu yn gwneud iddyn nhw deimlo’n anghyfforddus. Un rheswm gall esbonio hyn yw oherwydd mae’r dysgwyr yn gyfarwydd gyda derbyn canmoliaeth am eu gallu ac felly dyna beth maent yn gyfarwydd gyda. 
8. Casgliadau ac argymhellion
Pwrpas yr ymchwiliad yma oedd darganfod effaith canmoliaeth ar ymgysylltiad dysgwyr blwyddyn 7 o fewn wers Dyniaethau, gan ffocysu ar ganmol ymdrech a gallu. Roedd defnyddio astudiaeth achos wedi galluogi ymchwiliad gyda nifer o ddulliau casglu data ansoddol gwahanol. Er hyn, roedd cryn dipyn o gyfyngiadau. Y cyfyngiad mwyaf oedd nad oedd digon o amser i allu cwblhau ymchwiliad dwfn a thrylwyr. Erbyn i’r ffurflen foeseg a’r llythyron cydsynio cael ei ddychwelyd, dim ond un wers gyda’r dosbarth yma oedd ar gael i gasglu’r data oherwydd amserlen ysgol uwchradd. O ganlyniad, dim ond holiadur a chyfweliad gydag un grŵp ffocws oedd yn bosib cyflawni yn y wers yma. Tro nesaf, byddai’n well i dreulio dwy wers neu fwy yn casglu data ychwanegol. Y tro nesaf byddai’n well i ddefnyddio un wers i roi canmoliaeth ar allu yn unig gan asesu ymateb y dysgwyr, a’r wers arall i roi canmoliaeth ar allu yn unig gan asesu’r ymateb. Yna bydd cyfle i gymharu ymateb y dysgwyr i’r ddau fath o ganmoliaeth. Bydd y data yma’n gallu rhoi profiad llaw gyntaf o’r effaith caiff y ddau fath o ganmoliaeth ar ymgysylltiad y dysgwyr. 
Un cyfyngiad arall gyda’r cyfweliadau oedd fy sefyllfaoldeb. Fel dywed uwchlaw, doeddwn i ddim yn yr ystafell gyda’r dysgwyr pan oedden nhw’n cwblhau’r holiaduron i sicrhau fod atebion gonest yn cael eu rhoi (Patten, 2017), ond nid oedd hyn yn bosib gyda’r cyfweliadau. Felly, mae rhaid cymryd hyn mewn i ystyriaeth wrth ddadansoddi atebion y cyfranogwyr o’r cyfweliad. Yn ychwanegol, tro nesaf mi fydd hi’n well i gynnal yr ymchwiliad gyda mwy nag un dosbarth o oedrannau gwahanol er mwyn cael sampl mwy o faint ac edrychiadau gwahanol.  
Er y cyfyngiadau, llwyddodd yr ymchwilid yma i ateb y prif nod. Dengys y data bod theori Dweck (1999) yn gywir a bod dysgwyr sy’n derbyn canmoliaeth am eu gallu gyda meddylfryd sefydlog, ble maent yn ffocysu ar gael yr atebion cywir ar yr un lefel o her bob tro. Nid ydynt eisiau methu ond eisiau derbyn clod am atebion cywir ac felly’n cyflawni tasgau sy ddim yn eu herio. Ar y llaw arall, mae’r dysgwyr sy’n derbyn canmoliaeth am ymdrech yn teimlo’n hapusach ac eisiau gweithio’n galetach trwy’r amser. Dyma’r dysgwyr fydd yn gwthio’u hunain i gyrraedd yr her ac felly, gydag ymgysylltiad gwell. Felly, y prif ddadansoddiad o’r data yma yw taw canmol ymdrech caiff y mwyaf o effaith ar ymgysylltiad y dysgwyr o fewn yr ystafell ddosbarth oherwydd mae’n gwneud iddynt weithio’n galetach i lwyddo. Yn sicr, mae hyn yn atgyfnerthu’r Cwricwlwm i Gymru ac yn ateb y Pedwar Diben wrth i ganmol ymdrech helpu’r dysgwyr i ddod yn ddysgwyr uchelgeisiol a galluog.

Hoff math o ganmoliaeth

Canmoliaeth ar atebion cywir 	Canmoliaeth ar ymddygiad dda 	Geiriau sy'n annog chi i ddyfalbarhau 	Canmoliaeth ar ymdrech 	Canmoliaeth ar farciau uchel	12	10	0	9	12	Atebion y dysgwyr 


Nifer y dysgwyr 



Pa fath o ganmoliaeth sy well gennych chi dderbyn?

Canmol ymdrech 	Canmol gallu 	Niwtral 	9	4	5	Atebion y dysgwyr 


Nifer y dysgwyr 



Teimladau am dderbyn canmoliaeth ar lafar o flaen y dosabrth.

